Soliq maslahati milliy standarti (5-sonli SMMS) “Soliq maslahatchilari ishining sifatini ichki nazorat qilishni tashkil etishga qoʻyiladigan talablar”ni tasdiqlash toʻgʻrisida
(order, 2023-08-11)

Oʻzbekiston Respublikasining “Soliq maslahatiga oid faoliyat toʻgʻrisida” gi Qonunining 10-moddasiga muvofiq buyuraman: 1. Soliq maslahati milliy standarti (5-sonli SMMS) “Soliq maslahatchilari ishining sifatini ichki nazorat qilishni tashkil etishga qoʻyiladigan talablar” ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Soliq maslahati milliy standarti (5-sonli SMMS) (bundan buyon matnda Standart deb yuritiladi) Oʻzbekiston Respublikasida soliq maslahati boʻyicha faoliyatni normativ tartibga solishning elementi hisoblanadi. 1. Mazkur Standartning maqsadi soliq maslahatchilari ishining sifatini ichki nazorat qilishni tashkil etishga qoʻyiladigan talablarni belgilash hisoblanadi. 2. Mazkur Standart talablari barcha soliq maslahatchilari tashkilotlari tomonidan qoʻllanilishi majburiydir. 3. Soliq maslahatchilari ishining sifatini ichki nazorati deganda qonunchilik hujjatlariga muvofiq soliq maslahati boʻyicha xizmatlarni sifatli koʻrsatilishini taʼminlash boʻyicha tashkiliy chora-tadbirlar kompleksi tushuniladi. 4. Soliq maslahatchilari tashkiloti oʻz xususiyatlarini inobatga olgan holda soliq maslahatchilari ishining sifatini nazorati ichki tartibini belgilashga, shuningdek sifat nazoratini tegishli ravishda tashkil qilish uchun zarur boʻlgan ichki nizom, yoʻriqnoma va boshqa hujjatlarni ishlab chiqish va tasdiqlashga haqli. 5. Soliq maslahatchilari ishining sifatini ichki nazorati soliq maslahatchilari tashkilotining rahbari tomonidan amalga oshiriladi. 6. Soliq maslahatchilari ishining sifatini ichki nazorati tizimi quyidagilarni oʻz uchiga olishi shart: tashkilotni oʻz majburiyatlarini lozim darajada bajarish uchun bilimga, mahoratga va malakaga ega boʻlgan soliq maslahatchilari bilan jamlanganligi; murakkab boʻlgan vazifalarni kasbiy malakasi ushbu vazifalar xususiyatlariga muvofiq boʻlgan soliq maslahatchilariga topshirish; soliq maslahati boʻyicha xizmat koʻrsatish jarayonida ishlarni zarur sifat talablariga javob beradigan yoʻnaltiruvchi koʻrsatmalar asosida bajarish; soliq maslahatchilarning aniq holatlarda bilimi yetarli boʻlmaganda, soliq maslahatchilari tashkiloti ichida ham, uning tashqarisida ham tegishli maslahatlar olish; oʻzlariga yuklatilgan majburiyatlarni bajarmaganlik yoki lozim darajada bajarmaganlik uchun soliq maslahatchilariga nisbatan tegishli choralar koʻrish. 7. Soliq maslahatchilari ishining sifatini ichki nazorati quyidagi nazorat turlarini oʻz ichiga oladi: dastlabki; joriy; yakuniy. 8. Dastlabki ichki nazorat soliq maslahati boʻyicha xizmatlarni koʻrsatish uchun umumiy reja, sarflanadigan vaqt hisob-kitobini tayyorlashda amalga oshiriladi. 9. Joriy ichki nazorat rahbariy koʻrsatmalar va bajarilgan ishni tekshirish elementlarini oʻz ichiga oladi. 10. Yakuniy ichki nazorat har bir soliq maslahatchisi ishi natijasini tekshirishdan iborat. 11. Zarurat boʻlganda, soliq maslahatchilari tashkiloti rahbari ishchi hujjatlarda tekshirilayotgan shaxsga oʻz bahosini, eʼtirozini, sharhini yoki tavsiyasini beradi. 12. Soliq maslahatchilari tashkiloti rahbari soliq maslahatchisining yordamchisi tomonidan bajarilayotgan ishni doimiy ravishda nazorat qilishi va yoʻnaltirib borishi kerak. 13. Ish topshirilayotgan soliq maslahatchisining yordamchisi bajarishi lozim boʻlgan ishi uchun javobgarligi toʻgʻrisida yoʻl-yoʻriq olishi kerak. 14. Har bir soliq maslahatchisi soliq maslahatchilari ishining sifatini ichki nazoratini tashkil qilish bilan tanishgan boʻlishi shart. 15. Soliq maslahatchisi ishni sifatsiz bajarganligi, tijorat sirini oshkor etganligi natijasida yetkazilgan ziyon va soliq maslahatchilari tashkiloti zarar koʻrishiga olib kelgan boshqa xatti-harakatlari uchun qonunchilik hujjatlariga muvofiq soliq maslahatchilari tashkiloti oldida javobgar boʻladi.